Kahta miestä epäillään Helsingin rautatieasemalla tapahtuneesta pahoinpitelystä. Poliisi tutkii heidän maassaolonsa edellytyksiä.

Kahta miestä epäillään Helsingin rautatieasemalla lauantaina aamuyöllä tapahtuneesta pahoinpitelystä.

Poliisi selvittää myös, onko kyseessä käännyttämisasia.

Pahoinpitely alkoi täysin yllättäen, eikä uhri tuntenut miehiä entuudestaan.

Vuonna 1986 syntynyt mies oli odottamassa junaa Helsingin rautatieaseman asemahallissa varhain lauantaina aamuyöllä. Aivan yllättäen henkilö, jota hän ei ollut koskaan tavannut, löi häntä kasvoihin.

Paikalle tuli heti rautatieaseman järjestyksenvalvojia, jotka ottivat kiinni kaksi miestä ja uhrin, jonka auennut huuli oli tahrinut takin kauttaaltaan vereen.

Poliisi tuli valvomoon jututtamaan tapauksen osapuolia. Uhri kertoi, että häntä oli lyöty ainakin kerran. Hän sanoi pystyvänsä menemään itse lääkäriin.

Kiinniotetut pahoinpitelijät väittivät, etteivät he olleet tehneet mitään.

Kamera paljasti

Tilanne oli onneksi tallentunut valvontakameran nauhalle. Sitä katsoessaan viranomaiset saattoivat todeta, että järjestyksenvalvojien kiinniottamat vuonna 1995 ja 1997 syntyneet miehet puhuivat pötyä.

Tallenteessa näkyi, miten toinen kiinniotetuista miehistä pukkaa ensin junaa odottanutta päällä kasvoihin ja muutaman sekunnin päästä lyö nyrkillä voimakkaasti kasvoihin. Tässä vaiheessa järjestyksenvalvojat puuttuvat tilanteeseen.

Toinen löi takaa

Samalla toinen kiinniotetuista kävelee uhrin taakse, lyö tätä nyrkillä takaraivoon ja lähtee juoksemaan pakoon. Hän saa järjestyksenvalvojat peräänsä ja rimpuilee, sylkee ja potkii kiinni otettaessa. Järjestyksenvalvojat laittavat hänet käsi- ja jalkarautoihin.

Poliisi vei pahoinpitelystä epäillyt miehet putkaan. Heidän maassaolonsa edellytyksiä tutkitaan.

- Selvitetään, onko kyseessä käännyttämisasia, Helsingin poliisin rikosylikonstaapeli Mika Myöhänen sanoo.

Hänen mukaansa tapaukset, joissa joku keksii pahoinpidellä itselleen täysin tuntemattoman henkilön Helsingin rautatieasemalla, eivät ole täysin tavattomia.

- Ilmeisesti päihteet olivat tässäkin mukana kuvioissa. Aika usein voi sitten käydä näin.